《中原民谣 雨木冰》
宋代·周麟之

雨木冰，贯珠络玉千葩明。横鞭一拂条叶动，宝钗堕地声铿鍧。

昨日登车天地墨，怪雨盲风起东北。俄然散雹乱飞霙，流淖满途深没膝。

前车折轴不得行，后车脱辐泥翻轭。晓来廓氛天宇清，万象夺目何晶莹。

凛如介士执矛戟，四野列阵霜雪凝。汴河堤上民惊诧，问是何祥木冰稼。

平生有眼未曾看，旧说惟闻达官怕。车中嗫嚅齐鲁生，尝学五传窥遗经。

因言前哲论灾异，占曰庶人皆执兵。只应北地干戈起，草木如人刃相倚。

莫忧胡儿饮泗水，尽道明年佛狸死。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。